白居易
江南遇天宝乐叟
白头病叟泣且言，禄山未乱入梨园。能弹琵琶和法曲，
多在华清随至尊。是时天下太平久，年年十月坐朝元。
千官起居环珮合，万国会同车马奔。金钿照耀石瓮寺，
兰麝熏煮温汤源。贵妃宛转侍君侧，体弱不胜珠翠繁。
冬雪飘飖锦袍暖，春风荡漾霓裳翻。欢娱未足燕寇至，
弓劲马肥胡语喧。豳土人迁避夷狄，鼎湖龙去哭轩辕。
从此漂沦落南土，万人死尽一身存。秋风江上浪无限，
暮雨舟中酒一尊。涸鱼久失风波势，枯草曾沾雨露恩。
我自秦来君莫问，骊山渭水如荒村。新丰树老笼明月，
长生殿暗锁春云。红叶纷纷盖欹瓦，绿苔重重封坏垣。
唯有中官作宫使，每年寒食一开门。